Periklu ta' karċinoġeni fuq il-post tax-xogħol Fit-13 ta' Ottubru 2016 il-Kunsill laħaq qbil rigward il-pożizzjoni tiegħu dwar direttiva li tgħin tipproteġi lill-ħaddiema mill-esponiment għal karċinoġeni jew mutaġeni fuq il-post tax-xogħol. Dan issa jwitti t-triq għal diskussjonijiet dwar id-direttiva bejn il-Kunsill u l-Parlament Ewropew. Il-President tal-Kunsill, is-Sur Ján Richter, Ministru Slovakk għax-Xogħol, l-Affarijiet Soċjali u l-Familja, qal li, "Il-ftehim tal-lum fil-Kunsill dwar il-limiti għall-karċinoġeni u l-mutaġeni huwa pass importanti li jgħinna nindirizzaw il-kawża primarja tal-imwiet relatati max-xogħol fl-Unjoni Ewropea. L-għan tagħna hu li ngħinu nsalvaw 100.000 ħajja matul il-50 sena li jmiss. Il-Kunsill illum wera l-impenn qawwi tiegħu favur il-protezzjoni tal-ħaddiema." Id-direttiva tipproponi li jiġu stabbiliti limiti ta' esponiment għal 11-il karċinoġenu ieħor minbarra dawk koperti mid-direttiva eżistenti tal-2004. Dawn huma: trab respirabbli tas-silika kristallina ċerti komposti tal-kromu (VI) ossidu tal-etilen fibri taċ-ċeramika refrattarji Id-direttiva tirrevedi wkoll il-limiti ta' klorur tal-vinil monomeru u trabijiet tal-injam iebes fid-dawl ta' data xjentifika aktar reċenti. Ser ikun hemm rekwiżiti minimi għall-eliminazzjoni u t-tnaqqis tal-karċinoġeni u l-mutaġeni kollha. L-impjegaturi ser ikollhom jidentifikaw u jivvalutaw ukoll ir-riskji għal ħaddiema li huma assoċjati ma' esponiment għal karċinoġeni (u mutaġeni) speċifiċi, u għandhom jipprevjenu l-esponiment fejn jeżistu riskji. Is-sostituzzjoni permezz ta' proċess jew aġent kimiku mhux perikoluż jew inqas perikoluż huwa meħtieġ fejn dan hu teknikament possibbli. Stimi dwar mard ikkaġunat mix-xogħol jindikaw li l-kanċer relatat max-xogħol bħala riżultat ta' esponiment għal karċinoġeni għadu problema u x'aktarx li jibqa' hekk fil-futur. Il-kanċer huwa kawża ewlenija ta' mwiet relatati max-xogħol fl-UE. Kull sena, 53% tal-imwiet ikkaġunati mix-xogħol huma attribwiti għall-kanċer, meta mqabbla ma' 28% għall-mard ċirkulatorju u 6% għall-mard respiratorju. Il-Kumitat tal-Impjiegi tal-Parlament Ewropew ser jeżamina abbozz ta' rapport f'Novembru. L-adozzjoni hi mistennija fi Frar 2017. Direttiva 2004/37/KE Proposta tal-Kummissjoni dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol Ara l-paġna tal-laqgħa